Trê ponts, doi goi e un grant Di Natale. Il campionât 2014/2015 nol podeve tacâ intune maniere miôr. La prime volte dal Udin di Stramaccioni al è sucès pal risultât e almancul in part ancje pal zûc e pe prestazion complessive de scuadre.
Scomençâ cuntune vitorie al fâs simpri ben. Ancjemò di plui se si zuie in cjase cuntune scuadre che e je frescje di promozion in serie A e che e mostre di vê snait e cualitât.
Salacor il sucès di nossere li dal stadi Friûl al devente inmò plui impuartant par trê motîfs. Prin di dut parcè che l’Udin al rive a vinci ancje se nol zuie masse ben in ducj i novante minûts e anzit al patìs la frescjece dai aversaris te fase centrâl dal prin timp, cuant che a rivin a fâ zirâ la sfere miôr dai blancs e neris e cussì ju metin in dificoltât.
Cun di plui, soredut tal secont timp, si viôt un bon Muriel, inte vieste di “assist man”, e dongje dai “classics” Badu, Widmer e Allan, al mostre di vê cualitât e cûr ancje il gnûf Guilherme.
La tierce reson di sodisfazion e à il non e il cognon di Totò Di Natale, che si gjolt la fieste dai siei dîs agns a Udin cun doi goi e une biele prestazion in tiermins atletics, di zûc e di personalitât.
Chê altre muse de medaie de buine serade di Totò al è il pericul che l’Udin al sedi masse dipendent dal so preseôs cjapitani. Al è ce che al sucedût te stagjon passade e nol è stât un ben, cemût che o vin viodût.
I tocjarà a Stramaccioni fâ in maniere che Di Natale e l’Udin a zuin ben e cence dipindi masse chel di chel altri.
Viodarìn cemût che al larà indenant il tecnic roman, che par intant al pues stâ content dal risultât e de prestazion dai siei zuiadôrs, massime dal cjapitani, di Guilherme e di Muriel, che in particolâr al è clamât a mostrâ tal cjamp di zûc che al à voie di fâ e che al fâs cun continuitât.
Dopo di une setemane di polse, ai 14 di Setembar l’Udin al sarà a Turin par zuiâ cuintri de Juve. Pal moment a àn i stes ponts e anzit l’Udin al è plui indenat te classifiche, stant che al à fat un gol di plui…
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn